'Moordenaar' vas | Netwerk24
Deur Brenden Ruiter @Ruitervaniewind 19 Februarie 2020 06:02
Gail van As
Die vermeende moordenaar van 'n 38-jarige vrou van Eersterivier is die afgelope naweek in die Noord-Kaap in hegtenis geneem.
Gail van As is die oggend van Maandag 10 Februarie verskeie kere geskiet in haar huis in Hakea Street, Somerset Heights in Kleinvlei.
Sy het die huis met haar kêrel en twee kinders gedeel, wat tydens die voorval in die skool was. Toe haar kêrel net ná 10:00 by die huis kom, het hy die skokkende ontdekking gemaak.
Kapt. Florina Muller, polisiewoordvoerder, sê twee Ugandese burgers, wat by Van As geloseer het, was ná die moord skoonveld.
"Die polisie het onverpoos na die verdagtes gesoek en die een is die afgelope naweek in die Noord-Kaap in hegtenis geneem. Dit was 'n grusame moord op 'n jong ma en ons hoop die verdagtes word gou gevonnis," sê Muller.
Volgens haar gaan die polisie nie in hierdie stadium meer inligting bekend maak nie, aangesien die ondersoek in 'n sensitiewe stadium is.
Sy wou ook nie bevestig of die foto wat op sosiale media rondgestuur is, wel dié van die vermeende moordenaar is nie.
Verlede week is 'n foto van die verdagte op Facebook gesirkuleer en is dit meer as 800 keer gesien. Dit het glo daartoe bygedra dat die verdagte aangekeer is.
Familie en vriende van Van As het op Facebook hul skok oor die moord uitgespreek. Iemand wat sê hy is Van As se neef skryf: "Niggie Gail, jy is wreed van ons weggeneem. Mag God met jou seuns wees wat agtergebly het. Ek is nie seker hoeveel ek nog kan vat nie. Rus sag met die engele."
Van die ander mense wat op Facebook kommentaar gelewer het, het haar goeie deugde besing en haar heengaan betreur.
TygerBurger het 'n familielid om kommentaar genader, maar hy het benadruk dat hulle in hierdie stadium alle versoeke om onderhoude van die hand wys.